सोरांजुलिनि बेरामखौ लानानै न‘खरा सिन्था जाबाय। गामिनि मानसिफोरा बायदिसिना दिथा होनो हमबाय। जेरै – दायना रायना दोन्दों खोमा रान्थें अजानाव थां, दैजों मुलि होना दौदों खोमा  दैनि फुजा हो, आमुकनि अझाया मोजां, ग्रहफोरा नांना दं खोमा दानस्रांना ला बायदि-बायदि। अजा-बेजा जेराव खोनादों बेयावनो थांदों। जा बिदों होदों हामगौबा हामगौबा। नाथाय गैया जेबो फिथाइ। बिमा-बिफायाबो गुबुना जाबादि थिन्दों बिदिनो खालामबोदों फिसाजोनि मोजांनि थाखै। बिदिनो साननै मोजां जायो आरो लोमजाफिनो। बिदिनो खोनानायमानि आरो गुबना बुंनाय मानि अजानिल‘ मुलि जाहोबोबाय जारा-फुका होलाबायबाय नाथाय गैया। सानैसोआ बुङो उलथा बान होना दोनदों उदैयाव बेखायनो हाम रोङाखै। बायदि-बायदि बाथ्रा। नाथाय सोरांजुलिया फोथायाखैमोन। बिनि साननाय बादिब्ला डाक्टरजों नायजानो मोनब्लानो हामगोन। न‘आवबो बुंबाय बायबाय डाक्टरनाव लां होनना। नाथाय सोरबा सुबुंफोरा बुंलाबायबायदि डाक्टरनाव लांबोला फैसा बुरजा नांगौ एसे-एनैयाव जाया होनना न‘खरनिफ्रायबो गिनानै थानायसै। न‘नि थासारियाबो मोजां नङैखाय सोरांजुलिया जर खालामाखैसै। बिदिनो 9 बोसोर बारलाङो दसेबा मोजां दसेबा गाज्रि। गगा मोननाय आरो गुजुनाया बारा जालांबाय। ओंखाम, ओंख्रिखौबो थावनाय मोनला जालांबाय। जाहोनाव बिनि देहाया सानफा-एफा हामलांनो हमनो। गाज्रि हालोदसिम सहैब्लाबो सोरांजुलिखौ गिदिर डाक्टरनिसिम लां होनग्रा रावबो गैयामोन। बिदिनो गोरिबनि फिसा जाहैबाय दैज्लाङाव माइ आबाद मावनायावबो बिमाजों खामानि मावफानांगौ जायो। बिदाया न‘खरनि गाज्रि हालोदखौ हेफाजाब होनो थाखाय बाहेराव खामानि मावनो थांबाय।